Nariadenie Komisie (EHS) č. 1859/93
z 12. júla 1993
o uplatňovaní systému dovozných licencií na cesnak dovážaný z tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1035/72 z 18. mája 1972 o spoločnej organizácii trhu s ovocím a zeleninou [1], naposledy zmenené a doplnené nariadením (EHS) č. 746/93 [2], a najmä na jeho článok 22b,
keďže článok 22b nariadenia (EHS) č. 1035/72 ustanovuje možnosť zavedenia systému dovozných licencií na určité produkty, ktoré sa ukázali citlivými a ktoré sa dovážajú v relatívne veľkých množstvách;
keďže tradičné dovozné toky cesnaku prudko stúpajú a v dôsledku toho by sa mali prijať opatrenia, ktoré umožnia bližšie sledovanie dovozu tohto produktu;
keďže najvhodnejším prostriedkom dosiahnutia tohto cieľa je zavedenie systému dovozných licencií, ktoré vyžadujú uplynutie stanoveného obdobia medzi predložením žiadosti a skutočným vydaním licencie a vyžadujú predložiť zábezpeku odrážajúcu hodnotu produktu s cieľom zabezpečiť, aby si prevádzkovatelia plnili svoje povinnosti; keďže obdobie platnosti licencií musí zohľadniť vlastnosti trhu s príslušným produktom;
keďže nariadenie Komisie (EHS) č. 3719/88 zo 16. novembra 1988, ktorým sa ustanovujú spoločné podrobné pravidlá na uplatnenie systému dovozných a vývozných licencií a certifikátov s vopred stanovenou sadzbou náhrady pre poľnohospodárske produkty [3], naposledy zmenené a doplnené nariadením (EHS) č. 2101/92 [4], by sa malo uplatňovať;
keďže Riadiaci výbor pre ovocie a zeleninu nedoručil svoje stanovisko v rámci časovej lehoty stanovenej jeho predsedom,
PRIJALA TOTO NARIADENIE:
Článok 1
Cesnak (číselný znak KN 07032000) sa prepustí do voľného obehu v spoločenstve na základe predloženia dovozných licencií, ktoré vydajú príslušné členské štáty všetkým zainteresovaným stranám, ktoré o to požiadajú, bez ohľadu na ich sídlo v spoločenstve, v súlade s článkami 2 a 3.
Článok 2
1. Dovozné licencie sa vydávajú na základe predloženia zábezpeky v hodnote 1,5 ECU na 100 kilogramov čistej váhy. Zábezpeka sa speňaží v celom rozsahu alebo čiastočne, ak sa množstvá určené v licencii neprepustia do voľného obehu, alebo ak sa prepustí iba časť, počas obdobia platnosti licencie.
2. Dovozné licencie platia počas 40 dní od ich dátumu vydania, ako to definuje článok 3 (2).
Článok 3
1. V oddieli 8 žiadosti o dovoznú licenciu a dovoznej licencie sa uvádza krajina pôvodu produktu. Dovozné licencie platia iba pre produkty pochádzajúce z krajiny uvedenej v oddieli 8 danej licencie.
2. Dovozné licencie sa vydávajú tretí pracovný deň po dni, kedy bola podaná žiadosť o licenciu, ak sa medzitým neprijali opatrenia.
Dovozné licencie, o ktoré sa žiada do alebo v tretí pracovný deň, ktorý nasleduje po dni nadobudnutia účinnosti tohto nariadenia, sa vydávajú okamžite.
Článok 4
Členské štáty Komisii oznámia:
1. množstvá, na ktoré sa vzťahujú žiadosti o dovozné licencie, spolu s príslušným číselným znakom KN, pričom množstvá budú rozdelené podľa krajiny pôvodu.
Tieto informácie sa oznámia takto:
- každú stredu, pokiaľ ide o žiadosti podané v pondelok a utorok daného týždňa,
- každý piatok, pokiaľ ide o žiadosti podané v stredu alebo štvrtok daného týždňa,
- každý pondelok, pokiaľ ide o žiadosti podané v piatok predchádzajúceho týždňa;
2. množstvá, na ktoré sa vzťahujú nevyužité alebo iba čiastočne využité dovozné licencie, ktoré zodpovedajú rozdielu medzi množstvami, ktoré sú zapísané na zadnej strane licencií a množstvami, na ktoré boli vydané.
Tieto informácie sa oznamujú každú stredu, pokiaľ ide o údaje prijaté predchádzajúci týždeň.
Ak neboli predložené žiadne žiadosti o dovozné licencie počas jedného obdobia uvedeného v bode 1 alebo ak sa nepoužili žiadne množstvá uvedené v bode 2, potom príslušné členské štáty oznámia túto skutočnosť Komisii v dňoch určených v tomto článku.
Článok 5
Toto nariadenie nadobúda účinnosť siedmy deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 12. júla 1993